РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06-2/107-25

26. јун 2025. године

Б е о г р а д

ЗАПИСНИК

СА 35. СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 26. ЈУНА 2025. ГОДИНЕ

Седница је почела у 12,00 часова.

Седници је, сагласно члану 70. став 1. алинеја прва Пословника Народне скупштине, председавао Миленко Јованов, председник Одбора.

Седници су присуствовали чланови Одбора: Оља Петровић, Дане Станојчић, Стефан Китановић, Ђорђе Комленски и Бранимир Јовановић.

Седници нису присуствовали чланови Одбора: Игор Д. Јакшић, Ивана Стаматовић, Александар Југовић, Горан Милић, Угљеша Марковић, Бранко Лукић, Јелена Милошевић, Мирослав Алексић, Стефан Јањић, Драгана Ракић и Војислав Михаиловић.

Седници су присуствовали заменици чланова Одбора: Ненад Крстић, заменик члана Игора Д. Јакшића, Татјана Петровић Стојковић, заменик члана Иване Стаматовић и Снежана Јовановић, заменик члана Александра Југовића.

Марко Милошевић, заменик чланa Угљеше Марковића, приступио је седници након усвајања Записника са 34. седнице Одбора.

Седници су на позив председника Одбора присуствовали: Гордана Кукрика Јовановић, члан Савета Комисије за контролу државне помоћи, Јелена Штуловић Прекић, начелник одељења у Комисији за контролу државне помоћи и Дејан Поповић, председник Савета Агенције за енергетику.

Председник Одбора је образложио да је на основу члана 82, члана 92. став 2, члана 192. ст. 2. и 3. и члана 193. Пословника Народне скупштине, поднео предлог да Одбор обави два заједничка јединствена претреса: 1. заједнички јединствени претрес о тачкама 1. и 2. предложеног дневног реда и 2. заједнички јединствени претрес о тачкама 3. - 7. предложеног дневног реда.

На предлог председника, Одбор је једногласно прихватио предлог за спајање расправе.

Сходно члану 93. став 3. Пословника Народне скупштине, Одбор је на предлог председника једногласно утврдио дневни ред 35. седнице Одбора, у целини:

Д н е в н и р е д:

- усвајање записника са 34. седнице Одбора -

1. Разматрање Захтева Комисије за контролу државне помоћи за прибављање сагласности за заснивање радног односа са новим лицима у Комисији за контролу државне помоћи у 2025. години (21 број: 112-878/25 од 12. маја 2025. године);

2. Разматрање Захтева Агенције за енергетику за прибављање сагласности за заснивање радног односа са новим лицима у Агенцији за енергетику у 2025. години (21 број: 112-931/25 од 16. маја 2025. године);

3. Разматрање Захтева Ненада Крстића, народног посланика, за прибављање позитивног мишљења за обављање друге јавне функције (21 Број:02-1234/25 од 24. јуна 2025. године);

4. Разматрање Обавештења генералног секретара Народне скупштине о изрицању мера одржавања реда на Другој посебној седници у Четрнаестом сазиву, одржаној 15. априла 2025. године (21 број: 120-708/25 од 16. априла 2025. године);

5. Разматрање Обавештења генералног секретара Народне скупштине o изрицању мера одржавања реда на Другој посебној седници у Четрнаестом сазиву, одржаној 16. априла 2025. године (21 број: 120-736/25 од 17. априла 2025. године);

6. Разматрање Обавештења генералног секретара Народне скупштине o изрицању мера одржавања реда на седници Петог ванредног заседања у Четрнаестом сазиву, одржаној 11. јуна 2025. године (21 број: 120-1167/25 од 13. јуна 2025. године);

7. Разматрање Обавештења генералног секретара Народне скупштине o изрицању мера одржавања реда на седници Петог ванредног заседања у Четрнаестом сазиву, одржаној 16. јуна 2025. године (21 број: 120-1175/25 од 17. јуна 2025. године).

\* \* \*

Пре преласка на рад по утврђеном дневном реду Одбор је једногласно, без примедаба, усвојио записник са 34. седнице Одбора.

**Прва и Друга тачка дневног реда**: Разматрање Захтева Комисије за контролу државне помоћи за прибављање сагласности за заснивање радног односа са новим лицима у Комисији за контролу државне помоћи у 2025. години (21 број: 112-878/25 од 12. маја 2025. године) и Разматрање Захтева Агенције за енергетику за прибављање сагласности за заснивање радног односа са новим лицима у Агенцији за енергетику у 2025. години (21 број: 112-931/25 од 16. маја 2025. године)

Пре него што је отворио расправу, председник Одбора је дао уводне напомене у вези са тачкама 1. и 2. дневног реда које чине Прву обједињену расправу.

Председник Одбора је појаснио да се ради о захтевима за давање сагласности за заснивање радног односа са новим лицима у Комисији за контролу државне помоћи и Агенцији за енергетику; да овлашћење Одбора да одлучује и даје сагласност о додатном запошљавању проистиче из члана 27к став 9. Закона о буџетском систему; да је условљено постојањем одговарајућих финансијских средстава за исплату плата са припадајућим порезима и доприносима за новозапослене, у складу са средствима обезбеђеним Законом о буџету Републике Србије за 2025. годину; да су средства за ову намену у Агенцији за енергетику исказана у Финансијском плану Агенције за 2025. годину на који је сагласност дала Народна скупштина.

Гордана Кукрика Јовановић, члан Савета Комисије за контролу државне помоћи и Дејан Поповић, председник Савета Агенције за енергетику образложили су захтеве за прибављање сагласности за заснивање радног односа са новим лицима у 2025. години.

Гордана Кукрика Јовановић је појаснила да је у Комисија тренутно 19 запослених на неодређено време, што представља 70% од испуњености кадровских капацитета; да је Министарство финансија дало сагласност на Кадровски план Комисије за 2025. тако да су за ову намену обезбеђена средства из буџета опредељена за рад Комисије. Додала је да се област контроле државне помоћи не изучава на факултетитима универзитета у Србији, те да је с тим у вези Комисија закључила споразум с Правним факултетом у Београду ради школовања стручњака из области заштите конкуренције.

Дејан Поповић је указао да је Агенција за енергетику поднетим захтевом определила потребу за запошљавањем пет нових лица с обзиром на то да два искусна правника одлазе у пензију а трећи је у поступку реизбора за члана Савета; да се изменама закона којим је уређен рад Агенције, уводе нове принадлежности што изискује јачање кадровских капацитета. Нагласио је да се Агенција не финансира из средстава буџета Републике Србије, већ из сопствених средстава, те да овим запошљавањем неће доћи до додатног оптерећења буџета Републике Србије.

Дискусије није било.

У складу са чланом 157. став 2. Пословника Одбор је, одлучивао о свакој тачки дневног реда појединачно.

Одбор је, поводом **Прве тачке дневног реда**, на предлог председника, једногласно усвојио Предлог одлуке о давању сагласности Комисији за контролу државне помоћи за запошљавање 8 нових лица, према структури из захтева.

Одбор је, поводом **Друге тачке дневног реда**, на предлог председника, једногласно усвојио Предлог одлуке о давању сагласности Агенцији за енергетику Републике Србије за запошљавање 5 нових лица, према структури из захтева.

\* \* \*

**Трећа, Четврта, Пета, Шеста и Седма тачка дневног реда**: Разматрање Захтева Ненада Крстића, народног посланика, за прибављање позитивног мишљења за обављање друге јавне функције (21 Број:02-1234/25 од 24. јуна 2025. године); Разматрање Обавештења генералног секретара Народне скупштине о изрицању мера одржавања реда на Другој посебној седници у Четрнаестом сазиву, одржаној 15. априла 2025. године (21 број: 120-708/25 од 16. априла 2025. године); Разматрање Обавештења генералног секретара Народне скупштине o изрицању мера одржавања реда на Другој посебној седници у Четрнаестом сазиву, одржаној 16. априла 2025. године (21 број: 120-736/25 од 17. априла 2025. године); Разматрање Обавештења генералног секретара Народне скупштине o изрицању мера одржавања реда на седници Петог ванредног заседања у Четрнаестом сазиву, одржаној 11. јуна 2025. године (21 број: 120-1167/25 од 13. јуна 2025. године) и Разматрање Обавештења генералног секретара Народне скупштине o изрицању мера одржавања реда на седници Петог ванредног заседања у Четрнаестом сазиву, одржаној 16. јуна 2025. године (21 број: 120-1175/25 од 17. јуна 2025. године)

Пре него што је отворио расправу, председник Одбора је дао уводне напомене у вези са тачкама 3. - 7. дневног реда које чине Другу обједињену расправу.

Поводом 3. тачке дневног реда појаснио је да се ради о захтеву народног посланика Ненада Крстића за прибављање позитивног мишљења, да уз функцију народног посланика обавља и функцију председника Скупштине општине Трговиште.

У вези са тачкама 4, 5, 6. и 7. обавестио је присутне да су члановима Одбора достављена обавештења генералног секретара о мерама које су изречене народним посланицима због повреде реда на седници Народне скупштине; да су уз обавештења приложени и изводи из стенографских бележака и да Одбор на основу члана 108. и 115. Пословника доноси одлуку о новчаној казни за народног посланика.

Дискусије није било.

Одбор је, поводом **Треће тачке дневног реда**, на предлог председника, већином гласова, прихватио захтев и дао позитивно мишљење Ненаду Крстићу, да уз функцију народног посланика, обавља и функцију председника Скупштине општине Трговише.

Одбор је, поводом **Четврте тачке дневног реда**, на предлог председника, једногласно, донео одлуку о новчаној казни:

- којом се проф. др Милољуб Албијанић, народни посланик на сталном раду у Народној скупштини, кажњава новчаном казном у висини од 10% основне плате народног посланика, у износу од 12.443,58 динара;

- којом се Ђорђе Комленски, народни посланик на сталном раду у Народној скупштини, кажњава новчаном казном у висини од 10% основне плате народног посланика, у износу од 12.443,58 динара и

- којом се Мирослав Алексић, народни посланик на сталном раду у Народној скупштини, кажњава новчаном казном у висини од 10% основне плате народног посланика, у износу од 12.443,58 динара.

Одбор је, поводом **Пете тачке дневног реда**, на предлог председника, једногласно, донео одлуку о новчаној казни:

- којом се доц. др Растислав Динић, народни посланик на сталном раду у Народној скупштини, кажњава новчаном казном у висини од 10% основне плате народног посланика, у износу од 12.443,58 динара;

- којом се Милош Парандиловић, народни посланик на сталном раду у Народној скупштини, кажњава новчаном казном у висини од 10% основне плате народног посланика, у износу од 12.443,58 динара;

- којом се Милан Радин, народни посланик на сталном раду у Народној скупштини, кажњава новчаном казном у висини од 10% основне плате народног посланика, у износу од 12.443,58 динара;

- којом се Александар Мирковић, народни посланик на сталном раду у Народној скупштини, кажњава новчаном казном у висини од 10% основне плате народног посланика, у износу од 12.443,58 динара и

- којом се Дејан Булатовић, народни посланик на сталном раду у Народној скупштини, кажњава новчаном казном у висини од 10% основне плате народног посланика, у износу од 12.443,58 динара.

Одбор је, поводом **Шесте тачке дневног реда**, на предлог председника, једногласно, донео одлуку о новчаној казни:

- којом се Милош Парандиловић, народни посланик на сталном раду у Народној скупштини, кажњава се новчаном казном у висини од 10% основне плате народног посланика, у износу од 12.443,58 динара;

- којом се Небојша Бакарец, народни посланик на сталном раду у Народној скупштини, кажњава се новчаном казном у висини од 10% основне плате народног посланика, у износу од 12.443,58 динара и

- којом се Ивана Роквић, народни посланик на сталном раду у Народној скупштини, кажњава се новчаном казном у висини од 10% основне плате народног посланика, у износу од 12.443,58 динара.

Одбор је, поводом **Седме тачке дневног реда**, на предлог председника, једногласно, донео одлуку о новчаној казни:

- којом се Борислав Новаковић, народни посланик на сталном раду у Народној скупштини, кажњава новчаном казном у висини од 10% основне плате народног посланика, у износу од 12.443,58 динара и

- којом се Милош Парандиловић, народни посланик на сталном раду у Народној скупштини, кажњава новчаном казном у висини од 20% основне плате народног посланика, у износу од 24.887,16 динара.

Након завршеног гласања, члан Одбора Ђорђе Комленски се јавио за реч да би образложио разлог због кога је гласао за доношење одлуке којом се и он кажњава за изречену опомену, напоменувши да сматра да је иста незаслужена, али да је његово гласање одраз придржавања принципа кога се Одбор у досадашњем раду држао. Појаснио је да према Пословнику Одбор не може да суди о валидности опомене коју је председник, односно председавајући седницом Народне супштине изрекао, јер Одбор има право али и обавезу да утврди висину казне која проистиче због изречене мере. Нагласио је да ће, уколико је висина изречене казне цена за помињање усташких сатника на седници Народне скупштине исту увек радо платити, јер неће избегавати да оне који су били злочинци према српском народу назове правим именом.

Пре закључења седнице, председник Одбора се захвалио присутним члановима, односно заменицима чланова Одбора, који су гласали за доношење одлука о новчаним казнама, јер су тиме, како је истакао, показали да се држе принципа који су сами поставили и прихватили, за разлику од колега, припадника опозиције, који нису ни били присутни на овој седници. С тим у вези је нагласио да су одсутне колеге поводом овог питања на претходним седницама Одбора, увек гласали за кажњавање посланика владајуће коалиције а никада за то да буду санкционисани посланици опозиције, па чак и онда када су посланике позиције називали штакорима. Гласањем за доношење одлука о новчаним казнама показано је поштовање Народне скупштине, доследна примена њених аката и Пословника који се не примењује једнострано, већ објективно и једнако према свима. На крају свог излагања, поновио је раније изнет став да не види смисао у новчаном кажњавању јер оно нема утемељење у парламентаризму као таквом и да када је већ прописано, Генерални секретаријат Народне скупштине треба фактички да потврди меру коју је већ као одлуку донео председник, односно председавајући Народном скупштином, а не Одбор.

\*\*\*

Седница је завршена у 12,25 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Светлана Дедић Миленко Јованов